“พระโค” เสี่ยงทายปี 61 กิน “หญ้า-เหล้า-น้ำ” เศรษฐกิจโต-คมนาคมสะดวก-น้ำท่าบริบูรณ์
“พระโค” เสี่ยงทายปี 61 กิน “หญ้า-เหล้า-น้ำ” เศรษฐกิจโต-คมนาคมสะดวก-น้ำท่าบริบูรณ์
14 พ.ค. 2561

ผู้สื่อข่าวรายงานว่า วันนี้ (14 พ.ค.61) นายเลิศวิโรจน์ โกวัฒนะ ปลัดกระทรวงเกษตรและสหกรณ์ ซึ่งทำหน้าที่พระยาแรกนา จะได้ยาตราพร้อมเทพีออกจากโรงพิธีพราหมณ์ มีราชบัณฑิตและพราหมณ์ นำผ่านพลับพลาหน้าพระที่นั่ง พระยาแรกนาเข้าเฝ้าฯ ถวายบังคม แล้วไปยังลานแรกนา เจ้าพนักงานจูงพระโคเทียมแอก พระยาแรกนาเจิมพระโคและคันไถ จับหางไถแล้วไปโดยทักษิณาวรรต 3 รอบ ไถแปร 3 รอบ พร้อมหว่านเมล็ดข้าว พนักงานประโคมฆ้องชัยเครื่องดุริยางค์ แล้วไถกลบอีก 3 รอบ เพื่อกลบเมล็ดพันธุ์ข้าวลงดิน เสร็จแล้วพนักงานปลดพระโคออกจากแอก พระยาแรกนาและเทพีกลับไปยังโรงพิธีพราหมณ์ พราหมณ์เสี่ยงของกิน 7 สิ่ง ตั้งเลี้ยงพระโค ได้แก่ ข้าวเปลือก ข้าวโพด ถั่วเขียว งา เหล้า น้ำ และหญ้า
โดยในการนี้ พระโคพอ และพระโคเพียง ได้กิน เหล้า น้ำ และหญ้า ซึ่งภายหลังจากตั้งเลี้ยงพระโคแล้ว โหรหลวงจะได้ถวายคำพยากรณ์ ความว่า พระโคกินน้ำหรือหญ้า พยากรณ์ว่าน้ำท่าจะบริบูรณ์พอสมควร ธัญญาหาร ผลาหาร ภักษาหาร มังสาหาร จะอุดมสมบูรณ์ดี ขณะที่พระโคกินเหล้า พยากรณ์ว่า การคมนาคมสะดวกขึ้น การค้าขายกับต่างประเทศดีขึ้นทำให้เศรษฐกิจรุ่งเรือง